b'\n_START_ARTICLE_\n\xc5\xbdarko Petan\n_START_SECTION_\n\xc5\xbdivljenje\n_START_PARAGRAPH_\n\xc5\xbdarko Petan se je rodil 27. marca 1929 v Ljubljani. Deset je let \xc5\xbeivel na Hrva\xc5\xa1kem, prete\xc5\xbeno v Zagrebu. Od leta 1943 do konca druge svetovne vojne je z dru\xc5\xbeino \xc5\xbeivel v Trstu, nato pa so se vrnili v Maribor, kjer je kon\xc4\x8dal srednjo \xc5\xa1olo._NEWLINE_Diplomiral je na Ekonomski fakulteti v Ljubljani, nekaj let pozneje pa \xc5\xa1e na Akademiji za gledali\xc5\xa1\xc4\x8de, radio, film in televizijo v Ljubljani iz gledali\xc5\xa1ko-radijske re\xc5\xbeije. Pre\xc5\xbeivljal se je s pisanjem filmskih kritik, reporta\xc5\xbe, \xc4\x8dlankov in intervjujev z znanimi osebnostmi pri reviji Tovari\xc5\xa1. Bil je eden od ustanoviteljev gledali\xc5\xa1ke skupine Oder 57. Sprva je delal kot \xc4\x8dasnikar in svobodni umetnik, nato pa postal stalni re\xc5\xbeiser v ljubljanski drami in enaindvajset let deloval v Mestnem gledali\xc5\xa1\xc4\x8du ljubljanskem. Dve leti in pol je slu\xc5\xbeboval tudi kot direktor na RTV Slovenija._NEWLINE_Bil je \xc4\x8dlan Dru\xc5\xa1tva slovenskih pisateljev, Slovenskega PEN in Dru\xc5\xa1tva francoskih dramskih avtorjev._NEWLINE_1966 je dobil nagrado Pre\xc5\xa1ernovega sklada, 2004 pa zlati red za zasluge RS.\n_START_SECTION_\nDelo\n_START_PARAGRAPH_\nNjegov re\xc5\xbeiserski opus obsega ve\xc4\x8d kot sto dvajset uprizoritev. Re\xc5\xbeiral je v vseh slovenskih in mnogih tujih gledali\xc5\xa1\xc4\x8dih, najpogosteje na Dunaju, v Hamburgu, Krakovu in Trstu. Napisal je okrog osemdeset radijskih iger, \xc5\xa1estdeset knjig, dvajset gledali\xc5\xa1kih besedil in televizijskih iger._NEWLINE_Znan je tudi kot pisec satiri\xc4\x8dnih aforizmov, izdal je \xc5\xa1tevilne knjige aforizmov in nekaj esejisti\xc4\x8dnih avtobiografskih zapiskov. Njegova dela so prevedena v trideset jezikov._NEWLINE_Njegova prva knjiga za otroke, Knjiga za Jasmin, je bila posve\xc4\x8dena njegovi h\xc4\x8derki; pri treh poznej\xc5\xa1ih delih sta bila pobudnika in soavtorja njegova vnuka, Jaka in Grega. Kratka pravljica Andrej\xc4\x8dkova glava je prazna (1967) je bila prevedena v albanski, hrva\xc5\xa1ki, mad\xc5\xbearski, makedonski in srbski jezik. Leta 1978 je pod istim naslovom iz\xc5\xa1la radijska igra.\n_START_SECTION_\nPriznanja\n_START_PARAGRAPH_\nZa svoje delo je prejel \xc5\xa1tevilne nagrade in priznanja, med njimi tudi najvi\xc5\xa1je avstrijsko dr\xc5\xbeavno odlikovanje za dose\xc5\xbeke na podro\xc4\x8dju umetnosti, avstrijski \xc4\x8dastni kri\xc5\xbe prvega razreda, priznanje Beograjskega aforisti\xc4\x8dnega kroga za \xc5\xbeivljenjsko delo idr.'